**ANGLŲ KALBOS PAMOKOS PLANAS**

**Dalykas:** anglų kalba

**Trukmė:** 1 val. 30 min.

**Tema:** Revision of Present Continuous and Present Simple

**Klasė:** 5

**Mokinių skaičius:** iki 15 mokinių

**Pamokos tikslas:** aktyviai tyrinėjant Bernardinų sodo ar kitą miesto parką ar vaizdingą aplinką, įtvirtinti anglų kalbos esamojo paprastojo (Present Simple) ir esamojo tęstinio (Present Continuous) laikų vartojimą.

**Pamokos uždavinys:** aktyviai tyrinėdami Bernardinų sodo parką, mokiniai gebės grupėse parašyti po 10 sakinių esamuoju paprastuoju ir esamuoju tęstiniu laikais, pasikartos šiuos laikus žaisdami kamuoliu.

**Ugdomi gebėjimai:** sakytinė ir rašytinė raiška (produkavimas), sąveika (interakcija)

**Ugdomos kompetencijos:** komunikavimo, pažinimo, kūrybiškumo, socialinė.

**Pamokos veiklos:**

|  |  |
| --- | --- |
| **Pamokos struktūrinės dalys** | **Pamokos veiklos** |
| **1. Pamokos tema ir uždavinio skelbimas**(5 min) | Mokytoja(s) su mokiniais iškeliauja į lauką – išsirenka vietą prie mokyklos ar miesto parke (pvz. Bernardinų sode, Vingio parke ar kt.). Vaikams susėdus ratu, mokytoja(s) paskelbia pamokos temą ir uždavinį. |
| **2. Present Simple ir Present Continuous naudojimo ir sudarymo (formos) pakartojimas**(15 min) | Mokytoja(s) kartu su mokiniais pasikartoja esamojo paprastojo ir esamojo tęstinio laiko vartojimo taisykles, sudarymą (formas), skirtumus tarp šių laikų. |
| **3. Kūrybinė užduotis**(30 min.) | Pasikartojus pamokos medžiagą, mokytoja(s) pateikia kūrybinę užduotį. Mokiniai suskirstomi į grupes po 2–3 mokinius (galima iš anksto suskirstyti). Per 15 min mokiniai nenutoldami nuo mokytojo(s) gali atlikti saugias mokytojo(s) pasiūlytas veiklas (pvz., stebėti fontaną, žydinčias gėles, antis prie upės, žaisti mikštu kamuoliu, suptis ant supynių, pasivaikščioti iki tam tikro objekto ir atgal ar pan.) ir turi grupėse sukurti 10 sakinių apie tai, ką jie dabar veikia (arba kas vyksta aplink juos, ką veikia kiti bendraklasiai), panaudodami esamąjį tęstinį laiką. Sakinius mokiniai turi užrašyti mokytojo(s) padalintuose lapuose. Šalia sakinių, kuriuose naudojamas esamasis tęstinis laikas, mokiniai turi užrašyti sakinius su tuo pačiu veiksmažodžiu, naudodami esamąjį paprastąjį laiką, vadovaudamiesi pavyzdžiu, esančiu užduoties lape. |
| **4. Atliktos užduoties vertinimas, klaidų taisymas**(15 min) | Grupės apsikeičia savo atliktų užduočių lapais (jei yra lyginis grupių skaičius, grupės gali apsikesti tarpusavyje, pvz. pirma grupė pateikia antrai, o antra – pirmai; jei yra nelyginis skaičius grupių, grupės apsikeičia darbais ratu, t. y., pirma grupė pateikia savo darbą antrai, antra – trečiai ir t. t.). Grupė gavusi kitos grupės darbą, perskaito ir ištaiso klaidas. Kilus klausimų, kreipiasi į mokytoją.  |
| **5. Interaktyvus žaidimas minkštu kamuoliu**(15 min) | Mokinys metą kitam mokiniui minkštą kamuolį, prieš tai nurodydamas vardą, kuriam mokiniui meta, ir užduotį (Present Simple ar Present Continuous). Mokinys, pagavęs kamuolį, turi greitai sukurti bet kokį gramatiškai teisingą sakinį, panaudodamas nurodytą laiką (Present Simple ar Present Continuous). Jei yra klaidų, kiti mokiniai padeda, pataiso, esant poreikiui – mokytoja(s) paaiškina. Tuomet užduotį atlikęs mokinys išsirenka kitą mokinį, kuriam mes kamuolį, įvardina jį/ją ir pasako užduotį (Present Simple/Continuous). Žaidimas baigiamas, kai visi mokiniai sukūrė bent po vieną sakinį. Mokytoja(s) prižiūri, kad visi mokiniai turėtų galimybę gauti kamuolį ir sukurti sakinį. |
| **6. Refleksija**(10 min.) | Mokiniai pasitaria grupėse, kuriose kūrė sakinius raštu, ir pateikia apibendrintas grupės mintis, ką naujo išmoko (įtvirtino, pasikartojo) pamokos metu, kas buvo įdomu, vertinga, pateikia papildomas įžvalgas.Mokiniai kartu su mokytoja(-u) grįžta į mokyklą. |
| **Iš viso:** 1 val. 30 min\* | \* Skaičiuojamas tik pamokos laikas, neatsižvelgiant į kelionės į pamokos vietą ir atgal trukmę. |